钦定古今图书集成/理学汇编/文学典/第075卷 > 欧阳棐
## 钦定古今图书集成/理学汇编/文学典/第075卷 > 欧阳棐

按《宋史欧阳修传》：“修中子棐，字叔弼，广览强记，能文
辞。年十三时，见修著《鸣蝉赋》，侍侧不去，修抚之曰：‘儿
异日能为吾此赋否’？因书以遗之。用荫为秘书省正
字，登进士乙科，调陈州判官，以亲老不仕。修卒，代草
遗表，神宗读而爱之，意修自作也。服除，始为审官主
簿，累迁职方员外郎，知襄州。曾布执政，其妇兄魏泰”
倚声势来居襄，规占公私田园，强市民货，郡县莫敢
谁何。至是，指州门东偏官邸废址为天荒，请之。吏具
成牍至棐曰：“孰谓州门之东偏而有天荒乎？”却之。众
共白曰：“泰横于汉南久，今求地而缓，与之且不可，而
又可却耶？”棐竟持不与。泰怒谮于布，徙知路州，旋又
罢去。元符末还朝，历吏部、右司二郎中，以直秘阁知
蔡州。蔡地薄赋重，转运使又为覆折之令，多取于民，
民不堪命。会有诏禁止，而佐吏惮使者，不敢以诏旨
从事。棐曰：“州郡之于民，诏令苟有未便，犹将建请。今
天子诏意深厚，知覆折之病民，手诏止之。若有惮而
不行，何以为长吏？”命即日行之。未几，坐党籍废，十馀
年卒。